BESLUTNING [1] om Sydafrika

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om, hvor langt man er nået i de bilaterale forhandlinger om de fremtidige forbindelser mellem Sydafrika og EU,

A. der i den fortsatte fattigdom og underudvikling i Sydafrika erkender arven efter apartheidperioden,

B. der glæder sig over, at der er indledt formelle forhandlinger mellem EU og Sydafrika med henblik på indgåelse af en række aftaler vedrørende handel, fiskeri, vin og alkohol og betinget tiltrædelse af Lomé-konventionen i begyndelsen af indeværende år, og der henviser til, at indholdet af disse aftaler burde være en afspejling af de stærke politiske erklæringer til støtte for Sydafrika og det sydlige Afrika, som er indeholdt i EU'S erklæring af 19. april 1994 og Berlin-erklæringen fra september 1994,

C. der glæder sig over EU's erklæring i forlængelse af disse forhandlinger, som støtter tanken om en progressiv handels- og udviklingsaftale med Sydafrika, og der tilkendegiver sin overbevisning om, at enhver handelsaftale mellem EU og Sydafrika bør være baseret på en erkendelse af forskellen i størrelse og udviklingsniveau mellem EU's og Sydafrikas økonomier og på hver partners relative betydning for den anden partners handel,

D. der konstaterer, at der er sket betydelige fremskridt i forhandlingerne om Sydafrikas tiltrædelse af Lomé-konventionen med den sydafrikanske regerings forelæggelse af et forhandlingsmandat, der tager sigte på gennemførelse af en handels- og udviklingsaftale i stedet for den af EU foreslåede frihandelszone,

E. der erkender, at medens EU's liste over varer, som er undtaget fra beskatning, kun udgør 4% af den samlede import fra Sydafrika, så udgør denne liste ca. 40% af de varer, for hvilke Sydafrika kunne drage fordel af en frihandelsaftale,

F. der er foruroliget over indførelsen af en »betinget sammenkædning« af EU's vedtagelse af Lomé-konventionens protokol for Sydafrika og fremskridtene i forhandlingerne, der tager sigte på indgåelse af en aftale mellem EU og Sydafrika om fiskeri,

G. der uden forbehold tilkendegiver sin støtte til bestræbelserne på at sikre, at enhver aftale, der indgås, tager behørigt hensyn til den indvirkning, den kan have på det sydlige Afrika og navnlig på de øvrige SACU-medlemmer (Southern African Customs Union) og SADC-medlemmer (Det Sydafrikanske Udviklingsfællesskab),

H. der er foruroliget over den forsinkelse, der er opstået med hensyn til spredningen af resultaterne af den undersøgelse, Kommissionen har finansieret om de regionale konsekvenser af de handelsmæssige forhandlinger mellem EU og Sydafrika,

I. der er alvorligt foruroliget over de indtægtsmæssige tab, som den subventionerede oksekødseksport fra EU til Sydafrika har bevirket i hele oksekødssektoren i det sydlige Afrika, og der konstaterer, at som følge af disse tilskud udgør prisen uden afgifter på EU-oksekød ca. halvdelen af den sydafrikanske engrospris,

1. anmoder EU-Rådet om at imødekomme den sydafrikanske regerings anmodning om at adskille forhandlingen af handelsaftalen og den betingede tiltrædelse af Lomé-konventionen;

2. anmoder Kommissionens hold af forhandlere om at gøre alt for at forhandlingerne om Sydafrikas tiltrædelse af Lomé-konventionen afsluttes inden AVS-EF-Ministerrådets møde den 24.-25. april 1997 i Luxembourg;

3. anmoder om, at der indføres »mere indholdsmæssig asymmetri« i enhver gensidig handelsaftale mellem EU og Sydafrika;

4. opfordrer EU-Rådet (almindelige anliggender) til at forkaste enhver form for sammenkædning og til at godkende den længe ventede Lomé-protokol med henblik på Sydafrikas tiltrædelse af Lomé-konventionen, således at denne tiltrædelse bliver mulig på det næste møde i april i AVS-EF-Ministerrådet med henblik på at udnytte bestemmelserne i Lomé-konventionens artikel 364;

5. anmoder EU om at give Sydafrika ret til at gøre tilbud på kontrakter inden for rammerne af både den 7. og 8. EUF;

6. opfordrer AVS-EU-toldsamarbejdsudvalget til i forbindelse med kumulationsreglerne hurtigt at foretage en klar definition af begrebet »ad hoc«, således at man fremmer en stigning i de regionale investeringsstrømme fra Sydafrika til det sydlige Afrika;

7. anmoder Kommissionen om at stille sin undersøgelse om de regionale konsekvenser af handelsforhandlingerne mellem EU og Sydafrika til rådighed for alle medlemmerne af Den Paritetiske Forsamling;

8. anmoder Kommissionen om at stille konkrete forslag, som gør det muligt fuldstændigt at løse spørgsmålet med hensyn til de tilpasningsomkostninger, som bæres af BLNS-landene (Botswana, Lesotho, Namibia og Swaziland) i forlængelse af en gensidig handelsaftale mellem EU og Sydafrika;

9. finder, at fuldstændig afskaffelse af told af hensyn til en afbalanceret regionaludvikling i det sydlige Afrika først bør indføres, efter at tolden på import fra SADC-nabolandene (Det Sydafrikanske Udviklingsfællesskab) er blevet afskaffet, for at gøre det muligt for nabolandene fuldt ud at nyde godt af den afgiftsfri adgang til det sydafrikanske marked;

10. anmoder Kommissionen om opmærksomt at behandle spørgsmålet vedrørende udviklingen i afskaffelsen af tolden i forbindelse med dens måde at tackle de nuværende handelsforhandlinger med Sydafrika på;

11. anmoder EU's landbrugsministre om at ophøre med at give tilskud til eksport af EU-oksekød til Sydafrika i tråd med den anmodning, Sydafrikas regering fremsatte i august 1996;

12. pålægger sine formænd at sende denne beslutning til AVS-EF-Ministerrådet, Kommissionen og Sydafrikas regering.